Да ли чујеш?...
Алекса Шантић 

Да ли чујеш, усред ове ноћи,
    Из даљине неки тајни глас?
Пунан миља и божанске моћи
    Тихо, благо дол'јеће до нас.

Да ли гласе из горице виле
    Доноси нам лахорови лет?
Ил' славуја слаткопјесме миле
    У долини успављују цв'јет?

Не! То гласи херувима света
    Тихо брује у поноћи тој,
Из свемира он земљи дол'јета
    Да са пјесмом слади санак твој.

Ох, па спавај, ту на моје груди
    Главом клони, заборави св'јет, -
Штитиће те, док зора заруди,
    Љубав моја и херувим свет.
У Мостару, 15. маја 1890.
Шантићеве песме 1890.